CELEX: 32015R0560
Language: el
Date: 2014-12-15 00:00:00
Title: Κατ' εξουσιόδοτηση κανονισμός (ΕΕ) 2015/560 της Επιτροπής, της 15ης Δεκεμβρίου 2014 , για τη συμπλήρωση του κανονισμού (EE) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά το καθεστώς αδειοδότησης αμπελοφυτεύσεων

9.4.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 93/1
            
         ΚΑΤ' ΕΞΟΥΣΙΌΔΟΤΗΣΗ ΚΑΝΟΝΙΣΜΌΣ (ΕΕ) 2015/560 ΤΗΣ ΕΠΙΤΡΟΠΉΣ
   της 15ης Δεκεμβρίου 2014
   για τη συμπλήρωση του κανονισμού (EE) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά το καθεστώς αδειοδότησης αμπελοφυτεύσεων
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 69,
   Έχοντας υπόψη τον κανονισμό (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (2), και ιδίως το άρθρο 64 παράγραφος 6,
   Εκτιμώντας τα ακόλουθα:
   
               (1)
            
            
               Ο κανονισμός (ΕΕ) αριθ. 1308/2013 περιλαμβάνει στο μέρος II τίτλος I κεφάλαιο III κανόνες σχετικούς με το καθεστώς αδειοδότησης αμπελοφυτεύσεων το οποίο καταργεί και αντικαθιστά, από 1ης Ιανουαρίου 2016, το μεταβατικό καθεστώς δικαιωμάτων φύτευσης που προβλέπεται στο μέρος II τίτλος I κεφάλαιο III τμήμα IVα υποτμήμα II του κανονισμού (ΕΚ) αριθ. 1234/2007 του Συμβουλίου (3). Το εν λόγω κεφάλαιο καθορίζει τους κανόνες σχετικά με τη διάρκεια, τη διαχείριση και τον έλεγχο του καθεστώτος αδειοδότησης αμπελοφυτεύσεων και εξουσιοδοτεί την Επιτροπή να εκδίδει κατ' εξουσιοδότηση πράξεις σχετικά με τη διαχείριση του συστήματος. Το μεταβατικό καθεστώς δικαιωμάτων φύτευσης που προβλέπεται στο μέρος II τίτλος I κεφάλαιο III τμήμα IVα υποτμήμα II του κανονισμού (ΕΚ) αριθ. 1234/2007 εξακολουθεί να εφαρμόζεται μέχρι τις 31 Δεκεμβρίου 2015, σύμφωνα με το άρθρο 230 παράγραφος 1 στοιχείο β) σημείο ii) του κανονισμού (ΕΕ) αριθ. 1308/2013.
            
         
               (2)
            
            
               Το άρθρο 62 του κανονισμού (ΕΕ) αριθ. 1308/2013 προβλέπει γενική υποχρέωση για τα κράτη μέλη να χορηγούν άδεια για αμπελοφύτευση κατόπιν υποβολής αιτήσεως από τους παραγωγούς που σκοπεύουν να φυτέψουν ή να αναφυτέψουν αμπέλια. Ωστόσο, η παράγραφος 4 του εν λόγω άρθρου προβλέπει ότι ορισμένες εκτάσεις εξαιρούνται από το καθεστώς αδειοδότησης αμπελοφυτεύσεων και, ως εκ τούτου, από τη γενική αυτή απαίτηση. Είναι αναγκαίο να θεσπιστούν κανόνες σχετικά με τις προϋποθέσεις εφαρμογής της εν λόγω εξαίρεσης. Οι εκτάσεις που προορίζονται για πειραματικούς σκοπούς ή για τη σύσταση μητρικών φυτειών εμβολιοληψίας πρέπει να χρησιμοποιούνται μόνον για τους συγκεκριμένους σκοπούς προκειμένου να αποφευχθεί η καταστρατήγηση του νέου καθεστώτος, ενώ αμπελοοινικά προϊόντα που προέρχονται από τις εν λόγω εκτάσεις δεν πρέπει να διατίθενται στην αγορά εκτός αν τα κράτη μέλη θεωρούν ότι δεν υπάρχουν κίνδυνοι διατάραξης της αγοράς. Πρέπει να επιτραπεί η συνέχιση της υφιστάμενης πειραματικής αμπελουργίας και των υφιστάμενων μητρικών φυτειών εμβολιοληψίας, με την επιφύλαξη των ισχυόντων κανόνων, ώστε να διασφαλιστεί ομαλή μετάβαση από το καθεστώς δικαιωμάτων φύτευσης στο νέο καθεστώς αδειοδότησης αμπελοφυτεύσεων. Οι εκτάσεις των οποίων τα αμπελοοινικά προϊόντα προορίζονται αποκλειστικά για οικιακή κατανάλωση από τον αμπελοκαλλιεργητή πρέπει να επωφελούνται από την εξαίρεση αυτή, δεδομένου ότι, υπό ορισμένες προϋποθέσεις, δεν συμβάλλουν σε διαταραχές της αγοράς. Για τον ίδιο λόγο, η εξαίρεση πρέπει επίσης να επεκταθεί σε οργανώσεις χωρίς εμπορική δραστηριότητα που συμμορφώνονται με τους ίδιους όρους. Οι εκτάσεις που καθορίζονται από έναν παραγωγό αφού απώλεσε ένα αμπελώνα, λόγω απαλλοτριώσεων υπέρ του δημοσίου συμφέροντος, βάσει του εθνικού δικαίου, πρέπει επίσης να επωφελούνται από την εξαίρεση, δεδομένου ότι η απώλεια των αμπελουργικών εκτάσεων σε αυτές τις περιπτώσεις είναι ανεξάρτητη από τη βούληση του παραγωγού. Πρέπει, ωστόσο, να καθοριστεί μια προϋπόθεση ως προς τη μέγιστη επιφάνεια της νέας έκτασης, ώστε να αποφευχθεί η υπονόμευση των γενικών στόχων του καθεστώτος αδειοδότησης αμπελοφυτεύσεων.
            
         
               (3)
            
            
               Με το άρθρο 64 παράγραφοι 1 και 2 του κανονισμού (ΕΕ) αριθ. 1308/2013 θεσπίζονται κανόνες όσον αφορά τη χορήγηση αδειών για νέες φυτεύσεις και καθορίζονται κριτήρια επιλεξιμότητας και προτεραιότητας που μπορούν να εφαρμόζουν τα κράτη μέλη. Πρέπει να καθοριστούν ειδικοί όροι που συνδέονται με ορισμένα από τα κριτήρια επιλεξιμότητας και προτεραιότητας προκειμένου να καθιερωθούν ισότιμοι όροι ανταγωνισμού για την εφαρμογή τους και να αποφευχθεί καταστρατήγηση του συστήματος των αδειών από παραγωγούς στους οποίους έχει χορηγηθεί άδεια. Επιπλέον, πρέπει να προστεθούν τρία νέα κριτήρια: ένα νέο κριτήριο επιλεξιμότητας σχετικά με την καταχρηστική εκμετάλλευση της φήμης προστατευόμενων γεωγραφικών ενδείξεων· ένα νέο κριτήριο προτεραιότητας που ευνοεί τους παραγωγούς που συμμορφώνονται με τους κανόνες του καθεστώτος και δεν έχουν εγκαταλείψει αμπελώνες στην εκμετάλλευσή τους· και ένα νέο κριτήριο προτεραιότητας υπέρ οργανισμών μη κερδοσκοπικού χαρακτήρα με κοινωνικούς στόχους στους οποίους έχουν δοθεί εκτάσεις που κατασχέθηκαν σε υποθέσεις τρομοκρατίας και άλλων μορφών εγκληματικότητας. Το νέο κριτήριο επιλεξιμότητας ανταποκρίνεται στην ανάγκη προστασίας της φήμης συγκεκριμένων γεωγραφικών ενδείξεων με παρόμοιο τρόπο όπως η φήμη των ειδικών ονομασιών προέλευσης, εξασφαλίζοντας ότι δεν θα επηρεαστούν από νέες φυτεύσεις. Το πρώτο νέο κριτήριο προτεραιότητας ευνοεί ορισμένους αιτούντες, με βάση το ιστορικό που αποδεικνύει ότι τηρούν τους κανόνες του καθεστώτος αδειοδότησης και ότι δεν ζητούν άδειες για νέες φυτεύσεις ενώ διαθέτουν εκτάσεις αμπελοκαλλιέργειας εκτός παραγωγής, απ' όπου θα μπορούσαν να προκύψουν άδειες για αναφυτεύσεις. Το δεύτερο νέο κριτήριο προτεραιότητας επιδιώκει να ευνοήσει οργανισμούς μη κερδοσκοπικού χαρακτήρα με κοινωνικούς στόχους που έχουν λάβει δημευμένες εκτάσεις σε υποθέσεις τρομοκρατίας και άλλων μορφών εγκληματικότητας, προκειμένου να προαχθεί η κοινωνική χρήση γης που διαφορετικά θα μπορούσε ενδεχομένως να είναι εκτός παραγωγής.
            
         
               (4)
            
            
               Λαμβάνοντας υπόψη το άρθρο 118 του κανονισμού (ΕΕ) αριθ. 1306/2013 και για την αντιμετώπιση φυσικών και κοινωνικοοικονομικών διαφορών και διαφορετικών στρατηγικών οικονομικής μεγέθυνσης από τους οικονομικούς παράγοντες στις εν λόγω διάφορες περιοχές εντός συγκεκριμένης επικράτειας, πρέπει να επιτρέπεται στα κράτη μέλη να εφαρμόζουν τα κριτήρια επιλεξιμότητας και τα κριτήρια προτεραιότητας που αναφέρονται στο άρθρο 64 παράγραφοι 1 και 2 του κανονισμού (ΕΕ) αριθ. 1308/2013, καθώς και τα νέα κριτήρια επιλεξιμότητας και προτεραιότητας που προστίθενται με τον παρόντα κανονισμό με διαφορετικό τρόπο σε περιφερειακό επίπεδο, για επιμέρους εκτάσεις επιλέξιμες για προστατευόμενη ονομασία προέλευσης, για επιμέρους εκτάσεις επιλέξιμες για προστατευόμενη γεωγραφική ένδειξη ή για εκτάσεις χωρίς γεωγραφική ένδειξη. Οι διαφορές αυτές ως προς την εφαρμογή των εν λόγω κριτηρίων στις διάφορες εκτάσεις μιας συγκεκριμένης επικράτειας πρέπει πάντα να βασίζονται στις διαφορές μεταξύ των εν λόγω εκτάσεων.
            
         
               (5)
            
            
               Προκειμένου να αντιμετωπιστούν περιπτώσεις καταστρατήγησης που δεν προβλέφθηκαν από την παρούσα πράξη, τα κράτη μέλη πρέπει να λάβουν μέτρα για την αποφυγή της καταστρατήγησης των κριτηρίων επιλεξιμότητας ή προτεραιότητας από τους αιτούντες άδεια εφόσον οι ενέργειές τους δεν καλύπτονται ήδη από τις συγκεκριμένες διατάξεις για την αντιμετώπιση της καταστρατήγησης που ορίζονται στον παρόντα κανονισμό όσον αφορά τα ειδικά κριτήρια επιλεξιμότητας και προτεραιότητας.
            
         
               (6)
            
            
               Το άρθρο 66 παράγραφος 2 του κανονισμού (ΕΕ) αριθ. 1308/2013 προβλέπει τη δυνατότητα συνύπαρξης αμπέλων που ο παραγωγός έχει δεσμευτεί να εκριζώσει με νεοφυτευθείσες αμπέλους. Με στόχο την πρόληψη των παρατυπιών, τα κράτη μέλη πρέπει να έχουν τη δυνατότητα να εξασφαλίσουν με τα κατάλληλα μέσα ότι τηρείται η δέσμευση εκρίζωσης, συμπεριλαμβανομένης της απαίτησης σύστασης εγγύησης που συνοδεύει τη χορήγηση άδειας για προβλεπόμενη αναφύτευση. Επιπλέον, είναι αναγκαίο να διευκρινιστεί ότι σε περίπτωση που η εκρίζωση δεν πραγματοποιηθεί εντός της τετραετούς προθεσμίας που προβλέπεται από τη διάταξη αυτή, οι αμπελώνες που φυτεύτηκαν στη σχετική έκταση πρέπει να θεωρούνται μη εγκεκριμένοι.
            
         
               (7)
            
            
               Το άρθρο 66 παράγραφος 3 του κανονισμού (ΕΕ) αριθ. 1308/2013 επιτρέπει στα κράτη μέλη να περιορίζουν την αναφύτευση σε εκτάσεις επιλέξιμες για την παραγωγή οίνων με προστατευόμενη ονομασία προέλευσης ή με προστατευόμενη γεωγραφική ένδειξη, επί τη βάσει σύστασης από αναγνωρισμένες και αντιπροσωπευτικές επαγγελματικές οργανώσεις. Οι λόγοι για τις αποφάσεις αυτές περιορισμού πρέπει να ορίζονται προκειμένου να αποσαφηνίζονται τα όρια του πεδίου εφαρμογής τους, εξασφαλίζοντας παράλληλα τη συνοχή του καθεστώτος και αποφεύγοντας την καταστρατήγησή του. Ειδικότερα, πρέπει να εξασφαλιστεί ότι ο αυτοματισμός κατά τη χορήγηση αδειών για αναφυτεύσεις που καθορίζεται στο άρθρο 66 παράγραφος 1 του κανονισμού (ΕΕ) αριθ. 1308/2013 δεν θα εμποδίζει τη δυνατότητα των κρατών μελών να περιορίζουν την έκδοση αδειών για συγκεκριμένες περιοχές, σύμφωνα με το άρθρο 63 παράγραφος 2 στοιχείο β και το άρθρο 63 παράγραφος 3. Ωστόσο, πρέπει να διευκρινιστεί ότι ορισμένες ειδικές περιπτώσεις δεν μπορεί να θεωρούνται καταστρατήγηση του καθεστώτος.
            
         
               (8)
            
            
               Το άρθρο 64 του κανονισμού (ΕΕ) αριθ. 1306/2013 προβλέπει διοικητικές κυρώσεις σε περίπτωση μη συμμόρφωσης προς τα κριτήρια επιλεξιμότητας, τις δεσμεύσεις ή άλλες υποχρεώσεις που απορρέουν από την εφαρμογή της τομεακής γεωργικής νομοθεσίας. Για να εξασφαλιστεί ο αποτρεπτικός χαρακτήρας, τα κράτη μέλη πρέπει να είναι σε θέση να κλιμακώνουν τις εν λόγω κυρώσεις ανάλογα με την εμπορική αξία των οίνων που παράγονται στον σχετικό αμπελώνα. Σύμφωνα με το άρθρο 71 παράγραφος 4 του κανονισμού (ΕΕ) αριθ. 1308/2013, προκειμένου να υπάρξει αποτρεπτικό αποτέλεσμα, α πρέπει να προβλέπονται διοικητικές κυρώσεις σε σχέση με μη εγκεκριμένες φυτεύσεις. Η ελάχιστη αξία των κυρώσεων αυτών πρέπει να αντιστοιχεί στο μέσο ετήσιο εισόδημα ανά εκτάριο των αμπελουργικών εκτάσεων σε επίπεδο Ένωσης, μετρούμενο σε ακαθάριστο περιθώριο κέρδους ανά εκτάριο αμπελουργικής έκτασης. Η διαβάθμιση πρέπει να καθιερωθεί σταδιακά από αυτή την ελάχιστη τιμή, ανάλογα με τον χρόνο της μη συμμόρφωσης. Τα κράτη μέλη πρέπει επίσης να έχουν τη δυνατότητα να επιβάλλουν αυστηρότερες ελάχιστες κυρώσεις για τους παραγωγούς σε συγκεκριμένη έκταση, εφόσον η ελάχιστη τιμή που καθορίστηκε σε επίπεδο Ένωσης είναι μικρότερη από το εκτιμώμενο μέσο ετήσιο εισόδημα ανά εκτάριο αυτής της έκτασης. Η εν λόγω αύξηση της ελάχιστης αξίας των κυρώσεων πρέπει να είναι ανάλογη με το εκτιμώμενο μέσο ετήσιο εισόδημα ανά εκτάριο για την έκταση όπου βρίσκεται η μη εγκεκριμένη αμπελουργική έκταση,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Εκτάσεις εξαιρούμενες από το καθεστώτος αδειοδότησης αμπελοφυτεύσεων
   1.   Το καθεστώς αδειοδότησης αμπελοφυτεύσεων που θεσπίζεται στο μέρος II τίτλος I κεφάλαιο III του κανονισμού (ΕΕ) αριθ. 1308/2013 δεν ισχύει για τη φύτευση ή αναφύτευση εκτάσεων που αναφέρονται στο άρθρο 62 παράγραφος 4 του εν λόγω κανονισμού και που πληρούν τις σχετικές προϋποθέσεις που προβλέπονται στις παραγράφους 2, 3 και 4 του παρόντος άρθρου.
   2.   Η φύτευση ή αναφύτευση των εκτάσεων που προορίζονται για πειραματικούς σκοπούς ή για τη σύσταση μητρικών φυτειών εμβολιοληψίας υπόκειται σε προηγούμενη κοινοποίηση στις αρμόδιες αρχές. Η κοινοποίηση περιλαμβάνει όλες τις σχετικές πληροφορίες για τις εν λόγω εκτάσεις και τη χρονική περίοδο κατά τη διάρκεια της οποίας θα πραγματοποιηθεί το πείραμα ή την περίοδο παραγωγής της μητρικής φυτείας εμβολιοληψίας. Οι παρατάσεις των περιόδων αυτών πρέπει επίσης να κοινοποιούνται στις αρμόδιες αρχές.
   Εφόσον θεωρείται ότι δεν υφίστανται κίνδυνοι διατάραξης της αγοράς, τα κράτη μέλη μπορούν να αποφασίσουν ότι, κατά τη διάρκεια των περιόδων που αναφέρονται στο πρώτο εδάφιο, τα σταφύλια που παράγονται στις εκτάσεις αυτές και τα αμπελοοινικά προϊόντα που παράγονται από τα εν λόγω σταφύλια μπορούν να διατίθενται στην αγορά. Μετά το πέρας των εν λόγω περιόδων, ο παραγωγός:
   
               α)
            
            
               είτε λαμβάνει άδεια σύμφωνα με τα άρθρα 64 ή 68 του κανονισμού (ΕΕ) αριθ. 1308/2013 για τη σχετική έκταση, ούτως ώστε τα σταφύλια που παράγονται στην εν λόγω έκταση και τα αμπελοοινικά προϊόντα που παράγονται από τα σταφύλια αυτά να μπορούν να διατίθενται στο εμπόριο· είτε
            
         
               β)
            
            
               εκριζώνει τη σχετική έκταση με δικά του έξοδα, σύμφωνα με το άρθρο 71 παράγραφος 1 του κανονισμού (ΕΕ) αριθ. 1308/2013.
            
         Οι εκτάσεις που προορίζονται για πειραματικούς σκοπούς ή για τη σύσταση μητρικών φυτειών εμβολιοληψίας που φυτεύτηκαν πριν από την 1η Ιανουαρίου 2016 έπειτα από χορήγηση δικαιωμάτων νέας φύτευσης συνεχίζουν να συμμορφώνονται μετά την ημερομηνία αυτή με τους όρους που καθορίζονται για τη χρήση των εν λόγω δικαιωμάτων μέχρι το τέλος της περιόδου του πειράματος ή της περιόδου παραγωγής των μητρικών φυτειών εμβολιοληψίας, για την οποία έχουν χορηγηθεί. Ύστερα από την πάροδο των περιόδων αυτών, εφαρμόζονται οι κανόνες που προβλέπονται στο πρώτο και το δεύτερο εδάφιο.
   3.   Η φύτευση ή αναφύτευση εκτάσεων των οποίων τα αμπελοοινικά προϊόντα προορίζονται αποκλειστικά για κατανάλωση από την οικογένεια του αμπελοκαλλιεργητή πρέπει να πληροί τις ακόλουθες προϋποθέσεις:
   
               α)
            
            
               η εν λόγω έκταση δεν υπερβαίνει τα 0,1 εκτάρια·
            
         
               β)
            
            
               ο αμπελοκαλλιεργητής δεν ασχολείται με την εμπορική παραγωγή οίνου ή την εμπορική παραγωγή άλλων αμπελοοινικών προϊόντων.
            
         Για τους σκοπούς της παρούσας παραγράφου, τα κράτη μέλη μπορούν να θεωρήσουν ορισμένους οργανισμούς χωρίς εμπορική δραστηριότητα ως ισοδύναμους με την οικογένεια του αμπελοκαλλιεργητή.
   Τα κράτη μέλη μπορούν να αποφασίσουν ότι οι φυτεύσεις που αναφέρονται στο πρώτο εδάφιο υπόκεινται σε κοινοποίηση.
   4.   Ο παραγωγός που απώλεσε ένα αμπελώνα, λόγω απαλλοτριώσεων υπέρ δημοσίου συμφέροντος, βάσει του εθνικού δικαίου, έχει το δικαίωμα να φυτέψει νέα έκταση, υπό την προϋπόθεση ότι η νεοφυτευθείσα έκταση δεν υπερβαίνει το 105 % από άποψη καθαρής καλλιέργειας της έκτασης που έχασε. Η νεοφυτευθείσα έκταση καταχωρίζεται στο αμπελουργικό μητρώο.
   5.   Η εκρίζωση των εκτάσεων που επωφελούνται από την εξαίρεση των παραγράφων 2 και 3 δεν συνεπάγεται άδεια αναφύτευσης σύμφωνα με το άρθρο 66 του κανονισμού (ΕΕ) αριθ. 1308/2013. Η εν λόγω άδεια χορηγείται, ωστόσο, σε περίπτωση εκρίζωσης νεοφυτεμένων εκτάσεων σύμφωνα με την εξαίρεση που αναφέρεται στην παράγραφο 4.
   Άρθρο 2
   Κριτήρια για χορήγηση άδειας
   1.   Όταν τα κράτη μέλη εφαρμόζουν το κριτήριο επιλεξιμότητας που αναφέρεται στο άρθρο 64 παράγραφος 1 στοιχείο γ) του κανονισμού (ΕΕ) αριθ. 1308/2013, ισχύουν οι κανόνες που ορίζονται στο παράρτημα I μέρος Α του παρόντος κανονισμού.
   Τα κράτη μέλη μπορούν επίσης να εφαρμόζουν το πρόσθετο αντικειμενικό και αμερόληπτο κριτήριο ότι από την αίτηση δεν προκύπτει σημαντικός κίνδυνος κατάχρησης της φήμης συγκεκριμένων προστατευόμενων γεωγραφικών ενδείξεων, το οποίο θα τεκμαίρεται, εκτός αν η ύπαρξη τέτοιου κινδύνου αποδεικνύεται από τις δημόσιες αρχές. Οι κανόνες για την εφαρμογή του παρόντος πρόσθετου κριτηρίου καθορίζονται στο παράρτημα I μέρος Β.
   2.   Εφόσον, κατά τη χορήγηση αδειών για νέες φυτεύσεις, τα κράτη μέλη αποφασίζουν να εφαρμόσουν ένα ή περισσότερα από τα κριτήρια επιλεξιμότητας που αναφέρονται στο άρθρο 64 παράγραφος 1 στοιχεία α) έως γ) του κανονισμού (ΕΕ) αριθ. 1308/2013 και το πρόσθετο κριτήριο που αναφέρεται στην παράγραφο 1 του παρόντος άρθρου, τα εν λόγω κριτήρια μπορούν να εφαρμόζονται σε εθνικό ή σε κατώτερο εδαφικό επίπεδο.
   3.   Εφόσον τα κράτη μέλη εφαρμόζουν ένα ή περισσότερα από τα κριτήρια προτεραιότητας που αναφέρονται στο άρθρο 64 παράγραφος 2 του κανονισμού (ΕΕ) αριθ. 1308/2013, ισχύουν οι κανόνες που ορίζονται στο παράρτημα II μέρη Α έως Η του παρόντος κανονισμού.
   Τα κράτη μέλη μπορούν επίσης να εφαρμόζουν τα πρόσθετα αντικειμενικά και αμερόληπτα κριτήρια της προηγούμενης συμπεριφοράς των παραγωγών και των οργανισμών μη κερδοσκοπικού χαρακτήρα με κοινωνικούς στόχους, που έχουν λάβει δημευμένες εκτάσεις σε υποθέσεις τρομοκρατίας και άλλων μορφών εγκλήματος. Οι κανόνες για την εφαρμογή των παρόντων πρόσθετων κριτηρίων καθορίζονται στο παράρτημα II μέρος Θ.
   4.   Εφόσον, κατά τη χορήγηση αδειών για νέες φυτεύσεις, τα κράτη μέλη αποφασίζουν να εφαρμόσουν ένα ή περισσότερα από τα κριτήρια προτεραιότητας που αναφέρονται στο άρθρο 64 παράγραφος 2 στοιχεία α) έως η) του κανονισμού (ΕΕ) αριθ. 1308/2013 και τα πρόσθετα κριτήρια που αναφέρονται στην παράγραφο 3 του παρόντος άρθρου, τα εν λόγω κριτήρια μπορούν να εφαρμόζονται ομοιόμορφα σε εθνικό επίπεδο ή με διαφορετικό βαθμό σημασίας σε διάφορες περιοχές των κρατών μελών.
   5.   Η χρήση ενός ή περισσοτέρων από τα κριτήρια που απαριθμούνται στο άρθρο 64 παράγραφος 2 του κανονισμού (ΕΕ) αριθ. 1308/2013 ως κριτήρια επιλεξιμότητας σε ένα από τα γεωγραφικά επίπεδα του άρθρου 63 παράγραφος 2 θεωρείται δεόντως αιτιολογημένη για τους σκοπούς του άρθρου 64 παράγραφος 1 στοιχείο δ), αν η χρήση αποβλέπει στην αντιμετώπιση συγκεκριμένου προβλήματος που επηρεάζει τον αμπελοοινικό τομέα στο συγκεκριμένο γεωγραφικό επίπεδο, το οποίο μπορεί να αντιμετωπιστεί μόνο με έναν τέτοιο περιορισμό.
   6.   Υπό την επιφύλαξη των κανόνων που προβλέπονται στα παραρτήματα I και II όσον αφορά τα ειδικά κριτήρια επιλεξιμότητας και προτεραιότητας, τα κράτη μέλη λαμβάνουν συμπληρωματικά μέτρα, εφόσον είναι αναγκαίο, για να αποφευχθεί η καταστρατήγηση από τους αιτούντες άδεια των κριτηρίων επιλεξιμότητας και προτεραιότητας που περιλαμβάνονται στα εν λόγω παραρτήματα.
   Άρθρο 3
   Άδειες για προβλεπόμενη αναφύτευση
   Τα κράτη μέλη μπορούν να εξαρτούν τη χορήγηση άδειας σε παραγωγούς που αναλαμβάνουν την εκρίζωση αμπελουργικής έκτασης σύμφωνα με το άρθρο 66 παράγραφος 2 του κανονισμού αριθ. 1308/2013 από την απαίτηση σύστασης εγγύησης.
   Σε κάθε περίπτωση, αν η εκρίζωση δεν έχει πραγματοποιηθεί από τους παραγωγούς έως το τέλος του τέταρτου έτους από την ημερομηνία που φυτεύτηκαν νέοι αμπελώνες, εφαρμόζεται το άρθρο 71 του κανονισμού (ΕΕ) αριθ. 1308/2013 όσον αφορά τη σχετική έκταση που δεν εκριζώθηκε.
   Άρθρο 4
   Περιορισμοί αναφύτευσης
   Τα κράτη μέλη μπορούν να περιορίζουν τις αναφυτεύσεις, βάσει του άρθρου 66 παράγραφος 3 του κανονισμού (ΕΕ) αριθ. 1308/2013, εφόσον η συγκεκριμένη έκταση προς αναφύτευση βρίσκεται σε περιοχή για την οποία η έκδοση αδειών για νέες φυτεύσεις είναι περιορισμένη σύμφωνα με το άρθρο 63 παράγραφος 2 στοιχείο β) του κανονισμού (ΕΕ) αριθ. 1308/2013 και υπό τον όρο ότι η απόφαση αυτή δικαιολογείται από την ανάγκη αποφυγής αποδεδειγμένου κινδύνου σημαντικής υποτίμησης μιας συγκεκριμένης προστατευόμενης ονομασίας προέλευσης ή προστατευόμενης γεωγραφικής ένδειξης.
   Ο κίνδυνος σημαντικής υποτίμησης που αναφέρεται στην πρώτη παράγραφο δεν ισχύει αν:
   
               α)
            
            
               η συγκεκριμένη έκταση προς αναφύτευση βρίσκεται στην ίδια περιοχή της προστατευόμενης ονομασίας προέλευσης ή γεωγραφικής ένδειξης με την εκριζωθείσα έκταση και η αναφύτευση αμπέλων συμμορφώνεται με την ίδια προστατευόμενη ονομασία προέλευσης ή προστατευόμενη γεωγραφική ένδειξη με την έκταση που εκριζώθηκε·
            
         
               β)
            
            
               η αναφύτευση έχει στόχο την παραγωγή οίνων χωρίς γεωγραφική ένδειξη, υπό τον όρο ότι ο αιτών αναλαμβάνει τις ίδιες υποχρεώσεις με εκείνες που καθορίζονται στο παράρτημα I μέρος Α σημείο 2) και μέρος Β του παρόντος κανονισμού όσον αφορά νέες φυτεύσεις.
            
         Άρθρο 5
   Κυρώσεις και ανάκτηση κόστους
   Τα κράτη μέλη επιβάλλουν οικονομικές κυρώσεις στους παραγωγούς που δεν συμμορφώνονται προς την υποχρέωση που προβλέπεται στο άρθρο 71 παράγραφος 1 του κανονισμού (ΕΕ) αριθ. 1308/2013.
   Το ελάχιστο ποσό της χρηματικής ποινής είναι:
   
               α)
            
            
               6 000 ευρώ ανά εκτάριο, αν ο παραγωγός εκριζώσει το σύνολο των μη εγκεκριμένων φυτεύσεων εντός των τεσσάρων μηνών από την ημερομηνία κατά την οποία έχει κοινοποιηθεί η παρατυπία, όπως αναφέρεται στο άρθρο 71 παράγραφος 2 του κανονισμού (ΕΕ) αριθ. 1308/2013·
            
         
               β)
            
            
               12 000 ευρώ ανά εκτάριο, αν ο παραγωγός εκριζώσει το σύνολο των μη εγκεκριμένων φυτεύσεων κατά τη διάρκεια του πρώτου έτους από τη λήξη της τετράμηνης περιόδου·
            
         
               γ)
            
            
               20 000 ευρώ ανά εκτάριο, αν ο παραγωγός εκριζώσει το σύνολο των μη εγκεκριμένων φυτεύσεων μετά το πρώτο έτος από τη λήξη της τετράμηνης περιόδου.
            
         Εφόσον το ετήσιο εισόδημα στην περιοχή όπου βρίσκονται οι σχετικοί αμπελώνες εκτιμάται ότι υπερβαίνει τα 6 000 ευρώ ανά εκτάριο, τα κράτη μέλη μπορούν να αυξήσουν τα ελάχιστα ποσά που καθορίζονται στο δεύτερο εδάφιο ανάλογα με το μέσο ετήσιο εισόδημα ανά εκτάριο που εκτιμάται για την εν λόγω περιοχή.
   Αν το κράτος μέλος εξασφαλίζει την εκρίζωση των μη εγκεκριμένων φυτεύσεων με δικά του μέσα, τα σχετικά έξοδα που επιβαρύνουν τους παραγωγούς σύμφωνα με το άρθρο 71 παράγραφος 2 του κανονισμού (ΕΕ) αριθ. 1308/2013 υπολογίζονται με αντικειμενικό τρόπο, λαμβάνοντας υπόψη το κόστος της εργασίας, τη χρήση μηχανημάτων και τη μεταφορά ή άλλες δαπάνες. Στο κόστος αυτό προστίθενται οι εφαρμοστέες κυρώσεις.
   Άρθρο 6
   Έναρξη ισχύος
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 15 Δεκεμβρίου 2014.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 347 της 20.12.2013, σ. 671.
   
      (2)  ΕΕ L 347 της 20.12.2013, σ. 549.
   
      (3)  Κανονισμός (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (ΕΕ L 299 της 16.11.2007, σ. 1).
   
      ΠΑΡΑΡΤΗΜΑ I
      
         Κανόνες σχετικά με το κριτήριο επιλεξιμότητας που αναφέρεται στο άρθρο 64 παράγραφος 1 στοιχείο γ) του κανονισμού (ΕΕ) αριθ. 1308/2013 και το πρόσθετο κριτήριο που προβλέπεται στο άρθρο 2 παράγραφος 1 του παρόντος κανονισμού
      
      A.   Κριτήριο του άρθρου 64 παράγραφος 1 στοιχείο γ) του κανονισμού (ΕΕ) αριθ. 1308/2013
      
      Το κριτήριο που αναφέρεται στο άρθρο 64 παράγραφος 1στοιχείο γ) του κανονισμού (ΕΕ) αριθ. 1308/2013 θεωρείται ότι πληρούται αν πληρούται μία από τις ακόλουθες προϋποθέσεις:
      
                  (1)
               
               
                  η έκταση (ή εκτάσεις) προς νέα φύτευση προορίζεται/προορίζονται για την παραγωγή οίνων με τη συγκεκριμένη προστατευόμενη ονομασία προέλευσης της συγκεκριμένης περιοχής· ή
               
            
                  (2)
               
               
                  εφόσον η έκταση (ή εκτάσεις) προς νέα φύτευση δεν προορίζεται/προορίζονται για την παραγωγή οίνων με τη συγκεκριμένη προστατευόμενη ονομασία προέλευσης, ο αιτών αναλαμβάνει τις ακόλουθες δεσμεύσεις:
                  
                              α)
                           
                           
                              να μην χρησιμοποιεί ή εμπορεύεται οιοδήποτε από τα σταφύλια που παράγονται στις εν λόγω νέες φυτείες για την παραγωγή οίνων με προστατευόμενη ονομασία προέλευσης, εφόσον οι εκτάσεις αυτές βρίσκονται σε περιοχές επιλέξιμες για τον σκοπό αυτό·
                           
                        
                              β)
                           
                           
                              να μην εκριζώσει και αναφυτεύσει με σκοπό η αναμπελωμένη έκταση να καταστεί επιλέξιμη για παραγωγή σταφυλιών για οίνους με τη συγκεκριμένη προστατευόμενη ονομασία προέλευσης.
                           
                        
            Οι αιτούντες αναλαμβάνουν τις δεσμεύσεις που αναφέρονται στο σημείο (2) του πρώτου εδαφίου για περιορισμένο χρονικό διάστημα που καθορίζεται από το κράτος μέλος, έως την 31η Δεκεμβρίου 2030 το αργότερο.
      B.   Πρόσθετο κριτήριο του άρθρου 2 παράγραφος 1 του παρόντος κανονισμού.
      
      Το πρόσθετο κριτήριο που αναφέρεται στο άρθρο 2 παράγραφος 1 του παρόντος κανονισμού θεωρείται ότι πληρούται αν πληρούται μία από τις ακόλουθες προϋποθέσεις:
      
                  (1)
               
               
                  η έκταση (ή εκτάσεις) προς νέα φύτευση προορίζεται/προορίζονται για την παραγωγή οίνων με τη συγκεκριμένη προστατευόμενη γεωγραφική ένδειξη της σχετικής περιοχής· ή
               
            
                  (2)
               
               
                  εφόσον η έκταση (ή εκτάσεις) προς νέα φύτευση δεν προορίζεται/προορίζονται για την παραγωγή οίνων με τη συγκεκριμένη προστατευόμενη γεωγραφική ένδειξη, ο αιτών αναλαμβάνει τις ακόλουθες δεσμεύσεις:
                  
                              α)
                           
                           
                              να μην χρησιμοποιεί ή εμπορεύεται οιοδήποτε από τα σταφύλια που παράγονται στις εν λόγω νέες φυτείες για την παραγωγή οίνων με προστατευόμενη γεωγραφική ένδειξη, εφόσον οι εκτάσεις αυτές βρίσκονται σε περιοχές επιλέξιμες για τον σκοπό αυτό·
                           
                        
                              β)
                           
                           
                              να μην εκριζώσει και αναφυτεύσει με σκοπό η αναμπελωμένη έκταση να καταστεί επιλέξιμη για παραγωγή σταφυλιών για οίνους με τη συγκεκριμένη προστατευόμενη γεωγραφική ένδειξη.
                           
                        
            Οι αιτούντες αναλαμβάνουν τις δεσμεύσεις που αναφέρονται στο σημείο (2) του πρώτου εδαφίου για περιορισμένο χρονικό διάστημα που καθορίζεται από το κράτος μέλος, έως την 31η Δεκεμβρίου 2030 το αργότερο.
   
   
      ΠΑΡΑΡΤΗΜΑ II
      
         Κανόνες σχετικά με τα κριτήρια προτεραιότητας που αναφέρονται στο άρθρο 64 παράγραφος 2 στοιχεία α) έως η) του κανονισμού (ΕΕ) αριθ 1308/2013 και τα πρόσθετα κριτήρια που προβλέπονται στο άρθρο 2 παράγραφος 3 του παρόντος κανονισμού
      
      A.   Κριτήριο του άρθρου 64 παράγραφος 2 στοιχείο α) του κανονισμού (ΕΕ) αριθ. 1308/2013
      
      
               
                  (1)
               
               
                  Νομικά πρόσωπα, ανεξάρτητα από τη νομική μορφή τους, θεωρείται ότι πληρούν το κριτήριο αυτό, αν πληρούται μία από τις ακόλουθες προϋποθέσεις:
                  
                              α)
                           
                           
                              φυσικό πρόσωπο που φυτεύει αμπέλια για πρώτη φορά και εγκαθίστανται ως επικεφαλής της εκμετάλλευσης («νεοεισερχόμενος») ασκεί αποτελεσματικό και μακροχρόνιο έλεγχο στο νομικό πρόσωπο όσον αφορά τις αποφάσεις που συνδέονται με τη διαχείριση, τα κέρδη και τους χρηματοοικονομικούς κινδύνους. Εφόσον διάφορα φυσικά πρόσωπα, μεταξύ των οποίων και πρόσωπα που δεν είναι νεοεισερχόμενοι, συμμετέχουν στο κεφάλαιο ή στη διαχείριση του νομικού προσώπου, ο νεοεισερχόμενος είναι ικανός να ασκεί αποτελεσματικό και μακροχρόνιο έλεγχο, είτε μεμονωμένα ή από κοινού με άλλα άτομα ή
                           
                        
                              β)
                           
                           
                              εφόσον ένα νομικό πρόσωπο είναι αποκλειστικά ή από κοινού ελεγχόμενο από άλλο νομικό πρόσωπο, οι απαιτήσεις του στοιχείου α) ισχύουν για κάθε φυσικό πρόσωπο που ασκεί έλεγχο επί αυτού του άλλου νομικού προσώπου.
                           
                        Οι όροι που προβλέπονται στα στοιχεία α) και β) του πρώτου εδαφίου ισχύουν τηρουμένων των αναλογιών και όσον αφορά μια ομάδα φυσικών προσώπων, ανεξαρτήτως του νομικού καθεστώτος που παρέχεται στην εν λόγω ομάδα και τα μέλη της από την εθνική νομοθεσία.
               
            
               
                  (2)
               
               
                  Τα κράτη μέλη μπορούν να αποφασίσουν να προσθέσουν την πρόσθετη προϋπόθεση ότι ο αιτών πρέπει να είναι φυσικό πρόσωπο ηλικίας έως 40 ετών κατά το έτος υποβολής της αίτησης («νέος παραγωγός»).
                  Τα νομικά πρόσωπα που αναφέρονται στο σημείο (1) θεωρείται ότι συμμορφώνονται με την πρόσθετη προϋπόθεση του πρώτου εδαφίου του παρόντος σημείου, εάν τα φυσικά πρόσωπα που αναφέρονται στο σημείο (1) πρώτο εδάφιο, στοιχεία α) και β) δεν είναι άνω των 40 ετών κατά το έτος υποβολής της αίτησης.
                  Οι προϋποθέσεις που ορίζονται στο δεύτερο εδάφιο εφαρμόζεται, τηρουμένων των αναλογιών, όσον αφορά μια ομάδα φυσικών προσώπων που αναφέρεται στο δεύτερο εδάφιο του σημείου (1).
               
            
               
                  (3)
               
               
                  Τα κράτη μέλη μπορούν να απαιτούν από τους αιτούντες να αναλάβουν κατά τη διάρκεια πενταετούς περιόδου να μην ενοικιάζουν ή πωλούν την/τις νεοφυτεμένες εκτάσεις σε άλλο φυσικό ή νομικό πρόσωπο.
                  Εφόσον ο αιτών είναι νομικό πρόσωπο ή ομάδα φυσικών προσώπων, τα κράτη μέλη μπορούν επίσης να απαιτούν από τον αιτούντα, για πενταετή περίοδο, να μη μεταβιβάσει την άσκηση του πραγματικού και μακροπρόθεσμου ελέγχου της εκμετάλλευσης σε ό,τι αφορά τις αποφάσεις που συνδέονται με τη διαχείριση, τα κέρδη και τους χρηματοοικονομικούς κινδύνους σε άλλο πρόσωπο(-α) εκτός αν το εν λόγω πρόσωπο ή πρόσωπα πληρούν τις προϋποθέσεις των σημείων (1) και (2) που ίσχυαν κατά τη χρονική στιγμή χορήγησης της άδειας.
               
            B.   Κριτήριο του άρθρου 64 παράγραφος 2 στοιχείο β) του κανονισμού (ΕΕ) αριθ. 1308/2013
      
      Το κριτήριο που αναφέρεται στο άρθρο 64 παράγραφος 2 στοιχείο β) του κανονισμού (ΕΕ) αριθ. 1308/2013 θεωρείται ότι πληρούται αν πληρούται μία από τις ακόλουθες προϋποθέσεις:
      
                  (1)
               
               
                  Ο αιτών δεσμεύεται να συμμορφωθεί, για ελάχιστη περίοδο πέντε έως επτά ετών, με τους κανόνες βιολογικής παραγωγής που καθορίζονται στον κανονισμό (ΕΚ) αριθ. 834/2007 του Συμβουλίου (1) και, κατά περίπτωση, στον κανονισμό (ΕΚ) αριθ. 889/2008 της Επιτροπής (2) για την ή τις εκτάσεις που προορίζονται για νέες φυτεύσεις ή για το σύνολο της γεωργικής εκμετάλλευσης. Η περίοδος αυτή δεν υπερβαίνει την 31η Δεκεμβρίου 2030.
                  Τα κράτη μέλη μπορούν να θεωρούν ότι πληρούται το κριτήριο εφόσον οι αιτούντες είναι ήδη οινοπαραγωγοί (3) κατά τη στιγμή της υποβολής της αίτησης, και έχουν εφαρμόσει αποτελεσματικά τους κανόνες βιολογικής παραγωγής του πρώτου εδαφίου σε ολόκληρη την έκταση που έχει φυτευτεί με αμπέλια στις αντίστοιχες εκμεταλλεύσεις επί πέντε τουλάχιστον έτη πριν από την υποβολή της αίτησης.
               
            
                  (2)
               
               
                  Ο αιτών αναλαμβάνει την υποχρέωση να συμμορφώνεται με μια από τις ακόλουθες κατευθυντήριες γραμμές ή τα συστήματα πιστοποίησης που υπερβαίνουν τα σχετικά υποχρεωτικά πρότυπα τα οποία καθορίζονται σύμφωνα με τον τίτλο VI κεφάλαιο I του κανονισμού (ΕΕ) αριθ. 1306/2013, για ελάχιστη περίοδο πέντε έως επτά ετών, που σε κάθε περίπτωση δεν υπερβαίνει την 31η Δεκεμβρίου 2030:
                  
                              α)
                           
                           
                              τις ειδικές ανά καλλιέργεια ή ανά τομέα κατευθυντήριες γραμμές για την ολοκληρωμένη φυτοπροστασία που είναι πρόσφορες για την αμπελουργική σύμφωνα με το άρθρο 14 παράγραφος 5 της οδηγίας 2009/128/ΕΚ του Ευρωπαϊκού Κοινοβουλίου και του Συμβουλίου (4), εφόσον υπάρχουν τέτοιες κατευθυντήριες γραμμές·
                           
                        
                              β)
                           
                           
                              τα εθνικά συστήματα πιστοποίησης για ολοκληρωμένη παραγωγή, κατάλληλα για αμπελουργία·
                           
                        
                              γ)
                           
                           
                              τα εθνικά ή περιφερειακά συστήματα που πιστοποιούν τη συμμόρφωση με την περιβαλλοντική νομοθεσία σε σχέση με το έδαφος ή/και την ποιότητα των υδάτων, τη βιοποικιλότητα, τη διαφύλαξη του φυσικού τοπίου και τον μετριασμό της αλλαγής του κλίματος ή/και της προσαρμογής στην αλλαγή του κλίματος, και τα οποία είναι σχετικά με την αμπελουργία.
                           
                        Τα συστήματα πιστοποίησης που αναφέρονται στα στοιχεία β) και γ) του πρώτου εδαφίου πιστοποιούν ότι ο γεωργός τηρεί πρακτικές σχετικά με την εκμετάλλευση που συμμορφώνονται με τους κανόνες οι οποίοι έχουν καθοριστεί σε εθνικό επίπεδο για την ολοκληρωμένη παραγωγή ή τους στόχους που αναφέρονται στο στοιχείο γ) του πρώτου εδαφίου. Η πιστοποίηση αυτή πραγματοποιείται από τους φορείς πιστοποίησης που είναι διαπιστευμένοι σύμφωνα με το κεφάλαιο II του κανονισμού (ΕΚ) αριθ. 765/2008 του Ευρωπαϊκού Κοινοβουλίου και του Συμβουλίου (5) και συμμορφώνονται με τα σχετικά εναρμονισμένα πρότυπα για την «Αξιολόγηση συμμόρφωσης — Απαιτήσεις για φορείς πιστοποίησης προϊόντων, διεργασιών και υπηρεσιών» ή «Αξιολόγηση συμμόρφωσης — Απαιτήσεις για φορείς παροχής ελέγχου και πιστοποίησης συστημάτων διαχείρισης».
                  Τα κράτη μέλη μπορούν να θεωρούν ότι πληρούται το κριτήριο εφόσον οι αιτούντες είναι ήδη οινοπαραγωγοί κατά τη στιγμή της υποβολής της αίτησης, και έχουν εφαρμόσει αποτελεσματικά τις κατευθυντήριες γραμμές ή τα συστήματα πιστοποίησης του πρώτου εδαφίου σε ολόκληρη την έκταση που έχει φυτευτεί με αμπέλια στις αντίστοιχες εκμεταλλεύσεις επί πέντε τουλάχιστον έτη πριν από την υποβολή της αίτησης.
               
            
                  (3)
               
               
                  Εφόσον το ή τα προγράμματα αγροτικής ανάπτυξης των κρατών μελών περιλαμβάνουν ειδικό τύπο γεωργο-περιβαλλοντικο-κλιματικής πράξης ή πράξεων βάσει του άρθρου 28 του κανονισμού (ΕΕ) αριθ. 1305/2013 του Ευρωπαϊκού Κοινοβουλίου και του Συμβουλίου (6), που ισχύει για εκτάσεις αμπελοκαλλιέργειας με σημασία για τη συγκεκριμένη περιοχή που αναφέρεται στην αίτηση, και υπό την προϋπόθεση ότι υπάρχουν επαρκή διαθέσιμα κεφάλαια, ο αιτών είναι επιλέξιμος και δεσμεύεται να υποβάλει αίτηση για τον συγκεκριμένο τύπο πράξης ή πράξεων για την περιοχή που προορίζεται για νέες φυτεύσεις και να συμμορφωθεί με τις δεσμεύσεις που καθορίζονται στο αντίστοιχο πρόγραμμα ή προγράμματα αγροτικής ανάπτυξης για τον συγκεκριμένο τύπο «γεωργο-περιβαλλοντικο-κλιματικής» πράξης ή πράξεων.
               
            
                  (4)
               
               
                  Το ή τα συγκεκριμένα αγροτεμάχια που προσδιορίζονται στην εν λόγω αίτηση βρίσκονται σε πλαγιές με αναβαθμίδες.
                  Τα κράτη μέλη μπορούν επίσης να προβλέπουν ότι οι παραγωγοί αναλαμβάνουν, κατά τη διάρκεια ελάχιστης περιόδου πέντε έως επτά ετών, να μην προχωρήσουν σε εκριζώσεις ή αναφυτεύσεις σε περιοχές που δεν πληρούν τις προϋποθέσεις αυτές. Η περίοδος αυτή δεν υπερβαίνει την 31η Δεκεμβρίου 2030.
               
            Γ.   Κριτήριο του άρθρου 64 παράγραφος 2 στοιχείο γ) του κανονισμού (ΕΕ) αριθ. 1308/2013
      
      Το κριτήριο που αναφέρεται στο άρθρο 64 παράγραφος 2 στοιχείο γ) του κανονισμού (ΕΕ) αριθ. 1308/2013 θεωρείται ότι πληρούται εφόσον πληρούται το σύνολο των ακόλουθων προϋποθέσεων:
      
                  (1)
               
               
                  το ή τα συγκεκριμένα αγροτεμάχια που προσδιορίζονται στην αίτηση περιήλθαν στην κατοχή του αιτούντος λόγω ανταλλαγών με άλλο ή άλλα αγροτεμάχια αμπελοκαλλιέργειας στο πλαίσιο έργου αναδασμού·
               
            
                  (2)
               
               
                  το ή τα αγροτεμάχια που προσδιορίζονται στην αίτηση δεν είναι φυτεμένα με αμπέλια, ή είναι φυτεμένα με αμπέλια που καλύπτουν μικρότερη επιφάνεια από εκείνη ή εκείνες που χάνονται ως αποτέλεσμα της εφαρμογής των εν λόγω έργων αναδασμού·
               
            
                  (3)
               
               
                  η συνολική έκταση για την οποία ζητείται η άδεια δεν υπερβαίνει τη διαφορά, εφόσον υφίσταται, μεταξύ της έκτασης αμπελοκαλλιέργειας στο ή στα αγροτεμάχια που είχε προηγουμένως στην κατοχή του και εκείνης που προσδιορίζεται στην αίτηση.
               
            Δ.   Κριτήριο του άρθρου 64 παράγραφος 2 στοιχείο δ) του κανονισμού (ΕΕ) αριθ. 1308/2013
      
      Το κριτήριο που αναφέρεται στο άρθρο 64 παράγραφος 2 στοιχείο δ) του κανονισμού (ΕΕ) αριθ. 1308/2013 θεωρείται ότι πληρούται αν το ή τα συγκεκριμένα αγροτεμάχια που προσδιορίζονται στην αίτηση βρίσκονται σε ένα από τα ακόλουθα είδη περιοχών:
      
                  (1)
               
               
                  περιοχές που πλήττονται από ξηρασία, με λόγο ετήσιων βροχοπτώσεων προς την ετήσια δυνητική εξατμισοδιαπνοή κάτω από 0,5·
               
            
                  (2)
               
               
                  περιοχές με ριζοφυΐα μικρού βάθους μικρότερου από 30 cm·
               
            
                  (3)
               
               
                  περιοχές με δυσμενή υφή και πετρώδες του εδάφους, σύμφωνα με τον ορισμό και τα ελάχιστα όρια που ορίζονται στο παράρτημα III του κανονισμού (ΕΕ) αριθ. 1305/2013.
               
            
                  (4)
               
               
                  περιοχές σε πλαγιές με μεγάλη κλίση, τουλάχιστον 15 %·
               
            
                  (5)
               
               
                  περιοχές σε ορεινές εκτάσεις, σε υψόμετρο άνω των 500 m τουλάχιστον, μη συμπεριλαμβανομένων υψιπέδων·
               
            
                  (6)
               
               
                  περιοχές στις εξόχως απόκεντρες περιοχές της Ένωσης του άρθρου 349 της ΣΛΕΕ και στα μικρά νησιά του Αιγαίου Πελάγους όπως ορίζονται στον κανονισμό (ΕΕ) αριθ. 229/2013 του Ευρωπαϊκού Κοινοβουλίου και του Συμβουλίου (7) ή σε μικρά νησιά με συνολική επιφάνεια που δεν υπερβαίνει τα 250 km2 και χαρακτηρίζονται από διαρθρωτικά ή κοινωνικοοικονομικά μειονεκτήματα.
               
            Τα κράτη μέλη μπορούν επίσης να προβλέπουν ότι οι παραγωγοί αναλαμβάνουν, κατά τη διάρκεια ελάχιστης περιόδου πέντε έως επτά ετών, να μην προχωρήσουν σε εκριζώσεις ή αναφυτεύσεις σε περιοχές που δεν αντιμετωπίζουν φυσικά ή άλλα ειδικά μειονεκτήματα. Η περίοδος αυτή δεν υπερβαίνει την 31η Δεκεμβρίου 2030.
      Τα κράτη μέλη έχουν τη δυνατότητα, το αργότερο έως το 2018, να αποφασίσουν να αποκλείσουν μία ή περισσότερες από τις περιοχές που αναφέρονται στο πρώτο εδάφιο για τη συμμόρφωση με το εν λόγω κριτήριο προτεραιότητας εφόσον δεν είναι σε θέση να αξιολογήσουν την εν λόγω συμμόρφωση με αποτελεσματικό τρόπο.
      Ε.   Κριτήριο του άρθρου 64 παράγραφος 2 στοιχείο ε) του κανονισμού (ΕΕ) αριθ. 1308/2013
      
      Το κριτήριο που αναφέρεται στο άρθρο 64 παράγραφος 2 στοιχείο ε) του κανονισμού (ΕΕ) αριθ. 1308/2013 θεωρείται ότι πληρούται αν η οικονομική βιωσιμότητα του αντίστοιχου έργου καθορίζεται με βάση μία ή περισσότερες από τις ακόλουθες συνήθεις μεθόδους οικονομικής ανάλυσης των γεωργικών επενδυτικών σχεδίων:
      
                  (1)
               
               
                  Καθαρή παρούσα αξία (NPV)
               
            
                  (2)
               
               
                  Εσωτερικός Συντελεστής Απόδοσης (IRR)
               
            
                  (3)
               
               
                  Λόγος κόστους-οφέλους (BCR)
               
            
                  (4)
               
               
                  Περίοδος αποπληρωμής (PP)
               
            
                  (5)
               
               
                  Οριακό καθαρό όφελος (INB)
               
            Η μεθοδολογία εφαρμόζεται με τρόπο προσαρμοσμένο στον τύπο του αιτούντος.
      Τα κράτη μέλη ζητούν περαιτέρω από τον αιτούντα την κατάρτιση της νέας αμπελοφύτευσης σύμφωνα με τα τεχνικά χαρακτηριστικά που προσδιορίζονται στην αίτηση.
      ΣΤ.   Κριτήριο του άρθρου 64 παράγραφος 2 στοιχείο στ) του κανονισμού (ΕΕ) αριθ. 1308/2013
      
      Το κριτήριο που αναφέρεται στο άρθρο 64 παράγραφος 2 στοιχείο στ) του κανονισμού (ΕΕ) αριθ. 1308/2013 θεωρείται ότι πληρούται εάν το δυναμικό αυξημένης ανταγωνιστικότητας καθορίζεται βάσει μιας από τις ακόλουθες σκέψεις:
      
                  (1)
               
               
                  οι εκτάσεις που προορίζονται για νέες φυτεύσεις από υφιστάμενο αμπελοκαλλιεργητή μπορούν να δημιουργήσουν οικονομίες κλίμακας που οφείλονται σε σημαντική μείωση του ανά μονάδα κόστους της νεοφυτεμένης έκτασης σε σχέση με τον μέσο όρο των ήδη υπαρχόντων αμπελώνων στη γεωργική εκμετάλλευση ή τη μέση κατάσταση της περιφέρειας·
               
            
                  (2)
               
               
                  οι εκτάσεις που προορίζονται για νέες φυτεύσεις από υφιστάμενο αμπελοκαλλιεργητή μπορεί να δημιουργήσουν καλύτερη προσαρμογή στη ζήτηση της αγοράς λόγω αύξησης των τιμών για την παραγωγή ή την αύξηση των δυνατοτήτων εμπορικής διάθεσης σε σχέση με τους ήδη υφιστάμενους αμπελώνες στη γεωργική εκμετάλλευση ή τη μέση κατάσταση της περιφέρειας·
               
            
                  (3)
               
               
                  οι εκτάσεις που προορίζονται για νέες φυτεύσεις νεοεισερχόμενου στον τομέα μπορούν να διευκολύνουν ένα αποδοτικότερο μοντέλο γεωργικής παραγωγής από ό,τι ο μέσος όρος της περιφέρειας.
               
            Τα κράτη μέλη μπορούν να εξειδικεύουν περαιτέρω τα στοιχεία που αναφέρονται στα σημεία (1), (2) και (3) του πρώτου εδαφίου.
      Τα κράτη μέλη ζητούν περαιτέρω από τον αιτούντα την κατάρτιση της νέας αμπελοφύτευσης σύμφωνα με τα τεχνικά χαρακτηριστικά που προσδιορίζονται στην αίτηση.
      Ζ.   Κριτήριο του άρθρου 64 παράγραφος 2 στοιχείο ζ) του κανονισμού (ΕΕ) αριθ. 1308/2013
      
      Το κριτήριο που αναφέρεται στο άρθρο 64 παράγραφος 2 στοιχείο ζ) του κανονισμού (ΕΕ) αριθ. 1308/2013 θεωρείται ότι πληρούται αν το ή τα αγροτεμάχια προς φύτευση βρίσκονται εντός της γεωγραφικής περιοχής παραγωγής μιας υφιστάμενης και προστατευόμενης ονομασίας προέλευσης ή προστατευόμενης γεωγραφικής ένδειξης, αν τα σταφύλια θα προορίζονται για οίνους με προστατευόμενη ονομασία προέλευσης ή προστατευόμενη γεωγραφική ένδειξη, και αν πληρούται μία από τις ακόλουθες προϋποθέσεις:
      
                  (1)
               
               
                  το ή τα αγροτεμάχια προς φύτευση έχουν καλύτερα εδαφοκλιματικά χαρακτηριστικά, σε σύγκριση του μέσου όρου άλλων αγροτεμαχίων με αμπελώνες που συμμορφώνονται με προδιαγραφές γεωγραφικής ένδειξης στην ίδια περιφέρεια·
               
            
                  (2)
               
               
                  η ποικιλία ή οι ποικιλίες των σταφυλιών ή ο αντίστοιχος κλώνος ή οι αντίστοιχοι κλώνοι προς φύτευση είναι καλύτερα προσαρμοσμένοι στα ιδιαίτερα εδαφοκλιματικά χαρακτηριστικά του ή των αγροτεμαχίων προς φύτευση σε σύγκριση με τα αγροτεμάχια με αμπελώνες που συμμορφώνονται με προδιαγραφές γεωγραφικής ένδειξης, παρουσιάζουν παρόμοια εδαφοκλιματικά χαρακτηριστικά και βρίσκονται στην ίδια περιφέρεια, αλλά με άλλες ποικιλίες ή άλλους κλώνους της ή των ίδιων ποικιλιών·
               
            
                  (3)
               
               
                  η ποικιλία ή οι ποικιλίες των σταφυλιών ή ο αντίστοιχος κλώνος ή οι αντίστοιχοι κλώνοι προς φύτευση συμβάλλουν στην αύξηση της ποικιλομορφίας των ποικιλιών ή κλώνων σταφυλιών των υφισταμένων ποικιλιών στην ίδια γεωγραφική περιοχή παραγωγής με προστατευόμενη ονομασία προέλευσης ή προστατευόμενη γεωγραφική ένδειξη·
               
            
                  (4)
               
               
                  το ή τα συστήματα κλαδέματος του αμπελιού προς χρήση ή η δομή του αμπελώνα στον ή στους νεοφυτεμένους αμπελώνες είναι σε θέση να επιφέρουν καλύτερη ποιότητα σταφυλιών, σε σύγκριση με τα συστήματα κλαδέματος ή/και δομές που χρησιμοποιούνται κατά κύριο λόγο στην ίδια γεωγραφική περιοχή παραγωγής του προϊόντος με προστατευόμενη ονομασία προέλευσης ή προστατευόμενη γεωγραφική ένδειξη.
               
            Τα κράτη μέλη μπορούν να εξειδικεύουν περαιτέρω τις προϋποθέσεις που αναφέρονται στα σημεία (1) έως (4) του πρώτου εδαφίου.
      Τα κράτη μέλη ζητούν περαιτέρω από τον αιτούντα την κατάρτιση της νέας αμπελοφύτευσης σύμφωνα με τα τεχνικά χαρακτηριστικά που προσδιορίζονται στην αίτηση.
      Τα κράτη μέλη μπορούν να εφαρμόζουν αυτό το κριτήριο προτεραιότητας στις αιτήσεις για νέες φυτεύσεις σε περιοχή που έχει οριοθετηθεί στον τεχνικό φάκελο που συνοδεύει την αίτηση προστασίας μιας ονομασίας προέλευσης ή μιας γεωγραφικής ένδειξης η οποία τελεί υπό εθνική προκαταρκτική διαδικασία ή περίοδο ελέγχου της Επιτροπής. Στην περίπτωση αυτή, εφαρμόζονται οι όροι που αναφέρονται στα σημεία (1) έως (4) του πρώτου εδαφίου τηρουμένων των αναλογιών.
      H.   Κριτήριο του άρθρου 64 παράγραφος 2 στοιχείο η) του κανονισμού (ΕΕ) αριθ. 1308/2013
      
      Το κριτήριο που αναφέρεται στο άρθρο 64 παράγραφος 2 στοιχείο η) του κανονισμού (ΕΕ) αριθ. 1308/2013 θεωρείται ότι πληρούται αν, κατά το χρόνο της αίτησης, το μέγεθος της εκμετάλλευσης του αιτούντος συμμορφώνεται με τα κατώτατα όρια προς θέσπιση από τα κράτη μέλη σε εθνικό ή περιφερειακό επίπεδο, βάσει αντικειμενικών κριτηρίων. Τα εν λόγω κατώτατα όρια είναι:
      
                  (1)
               
               
                  τουλάχιστον 0,5 εκτάρια για μικρού μεγέθους εκμεταλλεύσεις·
               
            
                  (2)
               
               
                  τουλάχιστον 50 εκτάρια για μεσαίου μεγέθους εκμεταλλεύσεις.
               
            Τα κράτη μέλη δύνανται περαιτέρω να απαιτούν συμμόρφωση με μία ή περισσότερες από τις ακόλουθες προϋποθέσεις:
      
                  (1)
               
               
                  το μέγεθος της εκμεταλλεύσεως του αιτούντος θα αυξηθεί ως αποτέλεσμα της νέας φύτευσης·
               
            
                  (2)
               
               
                  ο υποψήφιος διαθέτει ήδη αμπελώνα που κατά τη στιγμή της υποβολής της αίτησης δεν επωφελείται από τις απαλλαγές του άρθρου 62 παράγραφος 4 του κανονισμού (ΕΕ) αριθ. 1308/2013.
               
            Τα κατώτατα όρια που αναφέρονται στα σημεία 1) και 2) του πρώτου εδαφίου κοινοποιούνται στην Επιτροπή.
      Θ.   Πρόσθετο κριτήριο του άρθρου 2 παράγραφος 3 του παρόντος κανονισμού
      
      I.   «Προηγούμενη συμπεριφορά του παραγωγού»
      
      Το πρόσθετο κριτήριο που προβλέπεται στο άρθρο 2 παράγραφος 3 του παρόντος κανονισμού θεωρείται ότι πληρούται αν ο αιτών δεν διαθέτει αμπέλια που φυτεύτηκαν χωρίς άδεια, όπως αναφέρεται στο άρθρο 71 του κανονισμού (ΕΕ) αριθ. 1308/2013, ή χωρίς δικαίωμα φύτευσης, όπως αναφέρεται στα άρθρα 85α και 85β του κανονισμού (ΕΚ) αριθ. 1234/2007.
      Τα κράτη μέλη δύνανται περαιτέρω να απαιτούν συμμόρφωση με μία ή περισσότερες από τις ακόλουθες προϋποθέσεις:
      
                  (1)
               
               
                  η έγκριση ή εγκρίσεις που είχαν χορηγηθεί προηγουμένως στον αιτούντα σύμφωνα με το άρθρο 64 του κανονισμού (ΕΕ) αριθ. 1308/2013 δεν έχουν λήξει λόγω μη χρησιμοποίησής τους·
               
            
                  (2)
               
               
                  ο αιτών δεν παρέλειψε να συμμορφωθεί με οποιαδήποτε από τις δεσμεύσεις που αναφέρονται στα μέρη Α και Β του παραρτήματος I, στα μέρη Α, Β, Δ, Ε, ΣΤ, Ζ του παρόντος παραρτήματος και στο σημείο ΙΙ του παρόντος μέρους·
               
            
                  (3)
               
               
                  ο αιτών δεν διαθέτει περιοχές φυτεμένες με αμπέλια εκτός παραγωγής για περίοδο τουλάχιστον οκτώ ετών.
               
            II.   «Οργανισμοί μη κερδοσκοπικού χαρακτήρα με κοινωνικούς στόχους που έχουν λάβει εκτάσεις δημευμένες σε υποθέσεις τρομοκρατίας και άλλων μορφών εγκληματικότητας»
      
      Το πρόσθετο κριτήριο που αναφέρεται στο άρθρο 2 παράγραφος 3 του κανονισμού (ΕΕ) αριθ. 1308/2013 θεωρείται ότι πληρούται αν ο αιτών είναι νομικό πρόσωπο ανεξαρτήτως νομικής μορφής, καθώς και αν πληρούνται οι ακόλουθες προϋποθέσεις:
      
                  (1)
               
               
                  ο αιτών είναι μη κερδοσκοπική οργάνωση με αποκλειστικά κοινωνικό σκοπό ως δραστηριότητά του·
               
            
                  (2)
               
               
                  ο αιτών κάνει χρήση της έκτασης που έχει κατασχεθεί μόνο για να εξυπηρετεί κοινωνικούς σκοπούς σύμφωνα με το άρθρο 10 της οδηγίας 2014/42/ΕΕ του Ευρωπαϊκού Κοινοβουλίου και του Συμβουλίου (8).
               
            Τα κράτη μέλη μπορούν επίσης να απαιτούν από τους αιτούντες να αναλάβουν κατά τη διάρκεια περιόδου που καθορίζεται από το κράτος μέλος τη δέσμευση να μην ενοικιάζουν ή πωλούν την ή τις νεοφυτεμένες εκτάσεις σε άλλο φυσικό ή νομικό πρόσωπο. Η περίοδος αυτή δεν υπερβαίνει την 31η Δεκεμβρίου 2030.
      
         (1)  Κανονισμός (ΕΚ) αριθ. 834/2007 του Συμβουλίου, της 28ης Ιουνίου 2007, για τη βιολογική παραγωγή και την επισήμανση των βιολογικών προϊόντων και την κατάργηση του κανονισμού (ΕΟΚ) αριθ. 2092/91 (ΕΕ L 189 της 20.7.2007, σ. 1).
      
         (2)  Κανονισμός (ΕΚ) αριθ. 889/2008 της Επιτροπής, της 5ης Σεπτεμβρίου 2008, σχετικά με τη θέσπιση λεπτομερών κανόνων εφαρμογής του κανονισμού (ΕΚ) αριθ. 834/2007 του Συμβουλίου για τη βιολογική παραγωγή και την επισήμανση των βιολογικών προϊόντων όσον αφορά τον βιολογικό τρόπο παραγωγής, την επισήμανση και τον έλεγχο των προϊόντων (ΕΕ L 250 της 18.9.2008, σ. 1).
      
         (3)  Όπως ορίζεται στο άρθρο 2 στοιχείο α) του κανονισμού (ΕΚ) αριθ. 436/2009 της Επιτροπής, της 26ης Μαΐου 2009, για τις λεπτομέρειες εφαρμογής του κανονισμού (ΕΚ) αριθ. 479/2008 του Συμβουλίου όσον αφορά το αμπελουργικό μητρώο, τις υποχρεωτικές δηλώσεις και τη συγκέντρωση στοιχείων για την παρακολούθηση της αγοράς, τα συνοδευτικά έγγραφα μεταφοράς των προϊόντων και τα βιβλία που πρέπει να τηρούνται στον αμπελοοινικό τομέα (ΕΕ L 128 της 27.5.2009, σ. 15).
      
         (4)  Οδηγία 2009/128/ΕΚ του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τον καθορισμό πλαισίου κοινοτικής δράσης με σκοπό την επίτευξη ορθολογικής χρήσης των γεωργικών φαρμάκων (ΕΕ L 309 της 24.11.2009, σ. 71).
      
         (5)  Κανονισμός (ΕΚ) αριθ. 765/2008 του Ευρωπαϊκού Κοινοβουλίου και του Συμβουλίου, της 9ης Ιουλίου 2008, για τον καθορισμό των απαιτήσεων διαπίστευσης και εποπτείας της αγοράς όσον αφορά την εμπορία των προϊόντων και για την κατάργηση του κανονισμού (ΕΟΚ) αριθ. 339/93 ((ΕΕ L 218 της 13.8.2008, σ. 30).
      
         (6)  Κανονισμός (EE) αριθ. 1305/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) και την κατάργηση του κανονισμού (ΕΚ) αριθ. 1698/2005 του Συμβουλίου (ΕΕ L 347 της 20.12.2013, σ. 487).
      
         (7)  Κανονισμός (ΕΕ) αριθ. 229/2013 του Ευρωπαϊκού Κοινοβουλίου και του Συμβουλίου, της 13ης Μαρτίου 2013, σχετικά με τον καθορισμό ειδικών μέτρων για τη γεωργία στα μικρά νησιά του Αιγαίου και για την κατάργηση του κανονισμού (ΕΚ) αριθ. 1405/2006 του Συμβουλίου (ΕΕ L 78 της 20.3.2013, σ. 41).
      
         (8)  Οδηγία 2014/42/EE του Ευρωπαϊκού Κοινοβουλίου και του Συμβουλίου, της 3ης Απριλίου 2014, σχετικά με τη δέσμευση και τη δήμευση οργάνων και προϊόντων εγκλήματος στην Ευρωπαϊκή Ένωση (ΕΕ L 127 της 29.4.2014, σ. 39).